Aġġornament, l-4 ta' Mejju 2020 L-Akkademja tal-Malti hija sodisfatta bl-istqarrija uffiċjali li għadu kemm ħareġ is-Segretarju Parlamentari Alex Muscat rigward it-talba pubblika li għamilna ftit tal-jiem ilu dwar ir-reġistrazzjoni tal-ismijiet bil-Malti fir-Reġistru Pubbliku. L-istqarrija tgħid li " dawk il-ġenituri li jkunu jixtiequ jirreġistraw l-isem tat-tarbija tagħhom bit-tipa Maltija, kif ukoll dawk li jixtiequ jagħmlu korrezzjoni minuri għal isimhom, se jkunu jistgħu jagħmlu dan fil-ġimgħat li ġejjin. " Nistennew u nilqgħu b'sodisfazzjon din il-bidla. Agħfas biex taqra l-istqarrija mis-Segretarjat Parlamentari għaċ-Ċittadinzanza u Komunitajiet. L-ISTQARRIJA GĦALL-ISTAMPA MILL-AKKADEMJA TAL-MALTI L-Akkademja tal-Malti qrat l-aħbar li l-ġenituri li jagħżlu li jsemmu lil uliedhom b'isem Malti qed ikollhom jirreġistrawh ħażin għax ir-Reġistru Pubbliku għad m'għandux sistema moderna li biha l-ismijiet tat-tfal ikunu jistgħu jinkitbu bl-ittri tal-Malti li ma jinstabux fl-alfabett Ingliż. Dan l-ilment ġenwin mhux l-ewwel darba li sar u li ssemma fl-aħbarijiet. L-Akkademja tfakkar li l-alfabett uffiċjali tal-Malti ġie rikonoxxut mill-Gvern 86 sena ilu. B'xorti ħażina r-Reġistru Pubbliku baqa' m'aġġornax ruħu f'dan ir-rigward, minkejja li fl-aħħar snin tħabbar li dan kien se jsir. Għaldaqstant l-Akkademja titlob lis-Segretarju Parlamentari l-Onor. Alex Muscat, responsabbli mir-Reġistru Pubbliku, biex jieħu passi minnufih ħalli din il-problema tissolva mill-aktar fis possibbli għall-ġid tal-ġenituri u f'ġieħ l-ilsien nazzjonali. Mexxiha:
Se tkun possibbli li ssir reġistrazzjoni uffiċjali t'isem b'tipa Maltija